אוניברסיטת קריית שמונה בגליל

אוניברסיטת קריית שמונה (לשעבר: המכללה האקדמית תל חי) היא אוניברסיטה הממוקמת באצבע הגליל, צפונית לקריית שמונה, במקום שבו שכן בעבר היישוב תל חי. בשנת 2021 התמזגה עם המכללה להוראה אוהלו שבקמפוס בקצרין, והחל משנה זו היא המכללה הגדולה בצפון. במאי 2024 אישרה המועצה להשכלה גבוהה את הפיכתה של המכללה לאוניברסיטה, וב-19 בינואר 2026 הסמיכה המועצה להשכלה גבוהה את המכללה כאוניברסיטה והשלימה את המהלך. האוניברסיטה היא הראשונה בגליל, והשלישית בצפון ישראל, לאחר הטכניון (1924) ואוניברסיטת חיפה (1963).

היסטוריה
210px|שמאל|ממוזער|סמל המוסד (בעבר מכללת תל-חי) עד 2018
200px|ממוזער|שמאל|הסמליל עד ההפיכה לאוניברסיטה
בשנת 1957 הקימה המועצה אזורית הגליל העליון בית ספר להשכלת מבוגרים ואולפן לאומנויות בתל חי. באולפן התקיימו שיעורים במוזיקה, פיסול, קדרות, בימוי, גרפיקה, ציור ומחול. באמצע שנות ה-60 למדו באולפן כ-400–500 בני הקיבוצים בסביבה, מתיכוניסטים ועד פנסיונרים.עלבית הספר היתה אחראית מועצה אזורית גליל עליון. הלימודים התקיימו בחצר תל חי ובבית אנה פרנק לאחר שנחנך בשנת 1964.

בשנת 1963 החלה מועצה אזורית גליל עליון בהקמת מכללה ללימודים גבוהים בתל חי שיתן לבני הקיבוצים הכשרה מקצועית. בשנת 1965 הוקם מרכז להשתלמות בחקלאות, מקצועות טכניים, מזון וכלכלה. בשנת 1968 אומץ המרכז להשכלה על ידי ידידי תנועת הבונים בארצות הברית.

בשנת 1969 הפך המרכז להשתלמות בתל חי למכללה אזורית אקדמית בחסות אוניברסיטת תל אביב. המכללה קיימה לימודים אקדמיים עד 60% מלימודי תואר ראשון, כשאת שאר הלימודים התלמידים צריכים להשלים באוניברסיטת תל אביב. לימודי החקלאות במכללה הוכרו על ידי הפקולטה לחקלאות ברחובות כמקבילות לשנת לימודים. כן התקיימו במכללה לימודי טכנאים והנדסאים בחסות הטכניון. לניהול המכללה הוקמה אגודה בשם המכללה האזורית הגליל העליון תל-חי, ששינתה את שמה ל"המכללת האזורית תל חי ע"ש גרטרוד ומוריס רודמן", בעקבות תרומה שהתקבלה לבניית הקמפוס. מאמצע שנות ה-70, הלימודים התקיימו בחסות אוניברסיטת חיפה.

בראשית שנת 1976 הוקמה במקום מכינה קדם אקדמית למסיימי תשע כיתות לימוד בלבד.

מתוך המכללה האזורית התפתחה בשנת 1976, בחסות המכון הממשלתי להכשרה בטכנולוגיה ובמדע (מה"ט), המכללה הטכנולוגית תל חי למדעים, תקשורת ועיצוב.
שמאל|ממוזער|סמל המכללה עד הפיכתה לאוניברסיטה ב-2026
המכללה קיבלה את פרס החינוך לשנת תשמ"ב.

בשנת הלימודים תשנ"ד (1993), החלה המכללה האקדמית תל חי לפעול כמוסד אקדמי הפועל בהיתר המועצה להשכלה גבוהה (המל"ג), בתוך הקמפוס של המכללה האזורית תל חי, בחסות אוניברסיטת חיפה.

משנת הלימודים תשנ"ז 1996, הוכרה המכללה על ידי המל"ג כמוסד עצמאי להשכלה גבוהה הרשאי להעניק תואר ראשון בחוגים לביוטכנולוגיה ומדעי הסביבה, מדעי המחשב, חינוך, כלכלה וניהול, עבודה סוציאלית ולימודים רב-תחומיים. בשנת הלימודים תשס"א 2000 הוסמכה המכללה להעניק תואר ראשון במדעי התזונה. בשנת תשס"ו 2006 הייתה למכללה הראשונה בארץ שפתחה חוג לפסיכולוגיה. באותה שנה 2006 נפתחו גם החוגים למדעי המזון ולמדעי הסביבה. בשנת הלימודים תשס"ט 2008 פתחה המכללה חוג שירותי אנוש, וכן קיבלה היתר מהמל"ג להעניק תואר שני בשני חוגים עבודה סוציאלית וביוטכנולוגיה. ב-2011 נפתח במכללה החוג למדעי החי. ב-2012 נפתח החוג ללימודי מזרח אסיה. בשנה זו 2012 נפתחה גם התוכנית לתואר שני בדרמה-תרפיה, ב-2013 נפתחו התוכניות לתואר שני במדעי התזונה ובלימודי גליל. ב־2015 נפתחו התוכניות לתואר שני בחוג לחינוך ובפסיכולוגיה חינוכית. ב־2016 נפתחה התוכנית לתואר שני במדעי המים. וב-2017 נפתחה התוכנית לתואר שני בטיפול באמצעות אמנויות.

בשנת 2021 התמזגה המכללה להוראה אוהלו עם המכללה האקדמית תל-חי. המיזוג נערך כחלק מהתכנית לאיחוד מכללות, שיצאה לדרך בשנת 2015, במסגרת הסכם שנחתם בין משרד החינוך לבין המועצה להשכלה גבוהה.

2021 ואילך
שמאל|ממוזער|250px|שלט הכניסה למוסד שהיה המכללה האקדמית תל חי
שמאל|ממוזער|250px|הקמפוס המזרחי, אוניברסיטת קריית שמונה
במתחם המכללה האקדמית תל-חי, על מגוון מוסדות הלימוד שבו, לומדים ב-2021 למעלה מ-6,000 סטודנטים, מתוכם 4,900 בחוגים האקדמיים. הלימודים במכללה מתקיימים בשלושה קמפוסים: קמפוס מערב הוותיק, מצוי כשני ק"מ צפונית לקריית שמונה בו שוכנת הפקולטה למדעים וטכנולוגיה, קמפוס מזרח אשר נחנך בתחילת שנת הלימודים תשס"ט, ממוקם מזרחית לכביש 90 ובו שוכנת הפקולטה למדעי החברה והרוח וקמפוס אוהלו לחדשנות בחינוך והוראה, הממוקם בקצרין. החל משנת הלימודים 2021, מתקיימים במכללה לימודים בחמישה-עשר חוגים אקדמיים לתואר ראשון, וארבעה-עשר מסלולים לתואר שני וכן במגוון תוכניות לימוד חוץ אקדמיות.

במכללה האקדמית פועל מרכז תמיכה לסטודנטים בעלי לקויות למידה, הראשון מסוגו בארץ. המרכז מספק עזרי למידה שונים, וכן סיוע פרטני וקבוצתי לסטודנטים שאובחנו כלקויי למידה.

בתחילת מלחמת חרבות ברזל פונה קמפוס המכללה בתל-חי, והלימודים בה מאז נערכו באופן מקוון או בקמפוסים אחרים. במאי 2024 החליטה המועצה להשכלה גבוהה על תחילת הליך של הפיכת המכללה לאוניברסיטה.

ספרייה
אוסף הספרייה של אוניברסיטת קריית שמונה כולל מגוון של משאבי מידע מודפסים, אורקוליים ואלקטרוניים. ישנה גישה למשאבים אלה גם דרך המחשב הביתי. בנוסף, בספרייה ארכיון מפות רחב היקף, המכיל למעלה מ-27,000 מפות היסטוריות וצבאיות של הגליל וסביבותיו. חלק גדול מהמפות סרוק ומקוטלג וניתן להגיע אליהן באמצעות המחשב.

נשיאי המכללה לאורך השנים
 1994–1996 – פרופ' מרים בן פרץ
 1996–1998 – פרופ' גבי ורבורג
 1998–2000 – פרופ' יצחק שיחור
 2000–2005 – פרופ' מוטי שכטר
 2005–2009 – פרופ' זקי ברק
 2009–2015 – פרופ' יונה חן
 2015–2022 – פרופ' יוסי מקורי
 2022–הווה – פרופ' אליעזר שלו

קישורים חיצוניים


 אתר אגודת הסטודנטים מכללת תל-חי




 הערות שוליים 

*
קטגוריה:תל חי
תל חי
קטגוריה:ישראל: עמותות
קטגוריה:מועצה אזורית הגליל העליון
*